ธกส.พร้อมลุย1พ.ย.บัตรชาวนา-พักหนี้
ธ.ก.ส.เดินหน้าลุยบัตรเครดิตให้เกษตรกร 3 ล้านราย พร้อมทำ 1 พ.ย.นี้
27 ส.ค. 2554

ธ.ก.ส.เดินหน้าลุยบัตรเครดิตให้เกษตรกร 3 ล้านราย พร้อมทำ 1 พ.ย.นี้
นายธีระชัย ภูวนาถนรานุบาล รมว.คลัง เปิดเผยว่า ได้กำชับให้ธนาคารเพื่อการเกษตรและสหกรณ์การเกษตร (ธ.ก.ส.) เร่งดำเนินการโครงการพักชำระหนี้ครัวเรือนเกษตรกรรายย่อย รับจำนำข้าว บัตรเครดิตเกษตรกร และกองทุนหมู่บ้าน
นายลักษณ์ วจนานวัช ผู้จัดการ ธ.ก.ส. เปิดเผยว่า ได้ข้อสรุปโครงการบัตรเครดิตเกษตรกรว่าจะเป็นบัตรสมาร์ตการ์ด โดยจะออกให้กับเกษตรกรที่กู้เงินกับธนาคารทั้ง 3.32 ล้านราย เพื่อนำไปซื้อปัจจัยการผลิตผ่านระบบสหกรณ์การเกษตรเพื่อการตลาด สหกรณ์การเกษตร และร้านค้าเครือข่ายที่ขึ้นทะเบียนกับ ธ.ก.ส. กว่า 3,000 แห่งทั่วประเทศ วงเงินให้กู้ไม่เกิน 70% ของมูลค่าผลผลิต หรือ 2,000-2,500 บาทต่อไร่ ในอัตราดอกเบี้ยเอ็มอาร์อาร์ ซึ่งเท่ากับ 7% ชำระคืนเงินกู้ไม่เกิน 12-18 เดือน ปลอดดอกเบี้ย 30 วัน คาดว่าจะเสนอให้ที่ประชุมคณะรัฐมนตรี (ครม.) พิจารณาในเร็วๆ นี้ เพื่อเริ่มออกบัตรได้ในวันที่ 1 พ.ย.นี้
สำหรับโครงการพักหนี้ครัวเรือนของผู้มีรายได้น้อยที่มีหนี้ต่ำกว่า 5 แสนบาท 3 ปี น่าจะช่วยลูกหนี้ 6.39 แสนราย มูลหนี้ 7.77 แสนล้านบาท เริ่มวันที่ 1 ต.ค. 2554-30 ก.ย. 2557 และจัดเงินกู้ให้ 1.41 หมื่นล้านบาท